title: Directiva 2000/27/CE a Consiliului din 2 mai 2000 de modificare a Directivei 93/53/CEE de introducere a unor măsuri comunitare minime pentru controlul anumitor boli ale peștilor

text:
               03/Volumul 32

               RO

               Jurnalul Ofícial al Uniunii Europene

               160

         32000L0027

               L 114/28

               JURNALUL OFÍCIAL AL UNIUNII EUROPENE

      DIRECTIVA 2000/27/CE A CONSILIULUI

   din 2 mai 2000
   de modificare a Directivei 93/53/CEE de introducere a unor măsuri comunitare minime pentru controlul anumitor boli ale peștilor
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 37,
   având în vedere propunerea Comisiei (1),
   având în vedere avizul Parlamentului European (2),
   având în vedere avizul Comitetului Economic și Social (3),
   întrucât:

               (1)

               Directiva 93/53/CEE (4) a Consiliului stabilește că, pentru a controla un focar de, inter alia, anemie infecțioasă a somonului (AIS), toți peștii dintr-o exploatație infectată trebuie retrași de îndată.

               (2)

               În mai 1998, un focar al acestei boli a apărut în Scoția, fiind implicate mai multe locații care sunt infectate sau suspecte de a fi infectate.

               (3)

               Experiența acumulată a arătat că este posibil să se extindă retragerea pe o anumită perioadă de timp, fără a afecta eforturile de eradicare a bolii.

               (4)

               În anumite condiții, aplicarea dispozițiilor privind vaccinarea poate oferi un nou instrument pentru a ține sub control AIS după apariția unui focar de infecție; în prezent, această posibilitate nu este prevăzută de legislația comunitară.

               (5)

               Este de dorit să se investigheze complet sursa AIS, posibila răspândire a bolii și schimburile între somonul de crescătorie și cel sălbatic.

               (6)

               Nu s-a prevăzut plata nici unei compensații din partea Comunității către crescătorii de somoni pentru retragerea obligatorie a unor întregi exploatații de somoni în conformitate cu Directiva 93/53/CEE.

               (7)

               Măsurile necesare pentru punerea în aplicare a Directivei 93/53/CEE se vor adopta în conformitate cu Decizia 1999/468/CE a Consiliului din 28 iunie 1999 de stabilire a modalităților de exercitare a competențelor de punere în aplicare conferite Comisiei (5).

               (8)

               Dată fiind starea actuală a cunoștințelor științifice și tehnice, Directiva 93/53/CEE ar trebui să se modifice în consecință.

               (9)

               Dată fiind urgența problemei, este imperativ să se acorde o derogare de la perioada de șase săptămâni menționată în partea I punctul 3 din Protocolul privind rolul parlamentelor naționale din Uniunea Europeană anexat la Tratatul de la Amsterdam,

         ADOPTĂ PREZENTA DIRECTIVĂ:
   Articolul 1
   Directiva 93/53/CEE se modifică după cum urmează:

               1.

               Articolul 6 litera (a) prima liniuță se înlocuiește cu următorul text:

                           „—

                           toți peștii se retrag în conformitate cu un program stabilit de către serviciul oficial și aprobat de Comisie în conformitate cu procedura stabilită la articolul 19 alineatul (2).”

               2.

               Articolul 14 alineatul (1) se înlocuiește cu următorul text:
               „(1)   Se interzice vaccinarea împotriva bolilor de pe lista II în zonele aprobate, în exploatațiile aprobate situate în zone neaprobate sau în zonele sau exploatațiile care au inițiat deja procedurile de aprobare stabilite de Directiva 91/67/CEE, precum și împotriva bolilor din lista I.
               Cu toate acestea, prin derogare, vaccinarea poate fi autorizată în cazul unui focar al unei boli din lista I, cu condiția ca procedurile de vaccinare să fie specificate în planurile de intervenție aprobate în conformitate cu articolul 15 și cu condiția să se țină seama de criteriile stabilite în anexa E.”

               3.

               Se adaugă un nou articol:
               „Articolul 18a
               Măsurile necesare pentru punerea în aplicare a prezentei directive în ceea ce privește măsurile menționate la articolele enumerate mai jos se adoptă în conformitate cu procedurile de reglementare menționate la articolul 19 alineatul (2):

                           —

                           articolul 5 alineatul (2);

                           —

                           articolul 6;

                           —

                           articolul 10 alineatele (1) și (2);

                           —

                           articolul 12;

                           —

                           articolul 15;

                           —

                           articolul 16;

                           —

                           articolul 18, al doilea paragraf.”

               4.

               Articolul 19 se înlocuiește cu următorul text:
               „Articolul 19
               (1)   Comisia este sprijinită de Comitetul permanent veterinar instituit prin Decizia 68/361/CEE (6), numit în continuare comitet.
               (2)   Atunci când se fac trimiteri la prezentul alineat, se aplică articolele 5 și 7 din Decizia 1999/468/CE.
               Perioada prevăzută la articolul 5 alineatul (6) din Decizia 1999/468/CE este de trei luni.
               (3)   Comitetul își stabilește regulamentul de procedură.

               5.

               Se adoptă anexa E anexată la prezenta directivă.

         Articolul 2
   Statele membre pun în aplicare actele cu putere de lege și actele administrative necesare pentru a se conforma prezentei directive până la 31 decembrie 2000. Statele membre informează de îndată Comisia cu privire la aceasta.
   Statele membre aplică dispozițiile în cauză până la 1 ianuarie 2001.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă. Comisia informează celelalte state membre cu privire la aceasta.
   Articolul 3
   Prezenta directivă intră în vigoare la data publicării în Jurnalul Oficial al Comunităților Europene.
   Articolul 4
   Prezenta directivă se adresează statelor membre.

      Adoptată la Bruxelles, 2 mai 2000.

            Pentru Consiliu

            Președintele

         J. COELHO

      (1)  JO C 342, 30.11.1999, p. 42.

      (2)  Aviz emis la 2 martie 2000 (nepublicat încă în Jurnalul Oficial).

      (3)  JO C 51, 23.2.2000, p. 30.

      (4)  JO L 175, 19.7.1993, p. 23. Directivă, astfel cum a fost modificată prin Actul de aderare din 1994.

      (5)  JO L 184, 17.7.1999, p. 23.

      (6)  JO L 255, 18.10.1968, p. 23.”
   ANEXĂ

         „ANEXA E
         CRITERII PENTRU PROGRAMELE DE VACCINARE
         Programele de vaccinare trebuie să conțină cel puțin informațiile următoare:

                     1.

                     Natura bolii care necesită emiterea unei cereri de vaccinare.

                     2.

                     Informații privind zonele de coastă și continentale, locațiile și exploatațiile în care se poate realiza vaccinarea: în nici un caz vaccinarea nu poate fi efectuată dincolo de limitele zonei infectate și, dacă este necesar, ale zonei tampon stabilită în jurul zonei infectate.

                     3.

                     Informații detaliate despre vaccinul care va fi utilizat, inclusiv tipul (tipurile) de vaccin care poate (pot) fi utilizat(e).

                     4.

                     Informații detaliate privind condițiile de utilizare, frecvența vaccinării și limitele de utilizare a vaccinului (pentru care pești, care cuști etc.).

                     5.

                     Criteriile pentru încetarea vaccinării.

                     6.

                     Dispozițiile adoptate pentru a se asigura că se ține o evidență a vaccinărilor anterioare (date, locații și exploatații în care s-a făcut vaccinarea, stabilirea unei zone tampon etc.).

                     7.

                     Măsurile luate pentru a limita mișcările peștilor în interiorul zonei de vaccinare, astfel încât să se garanteze că peștii pot părăsi zona de vaccinare numai în cazul în care urmează a fi sacrificați pentru consumul uman sau în cazul în care este necesar să fie distruși.

                     8.

                     Orice altă dispoziție necesară pentru vaccinare.”